Lumpiyang Shanghai

Ang lumpiyang Shanghai (kilala rin bilang lumpiya lamang) ay isang pinritong pampagana sa Pilipinas na binubuo ng pinaghalong giniling na baboy at mga gulay tulad ng karots, tinadtad na tanduyong o pulang sibuyas at bawang, na nakabalot sa isang manipis na krep na de-itlog. Itinuturing ang lumpiyang Shanghai bilang pinakapangunahing uri ng lumpiya sa lutuing Pilipino, at karaniwan itong mas maliit at mas manipis kaysa sa iba pang mga baryante ng lumpiya.

Paglalarawan
Itinuturing ang lumpiyang Shanghai bilang ang pinakasaligang uri ng lumpiya sa lutuing Pilipino. Sa putaheng ito, ginagamit ang giniling na baboy bilang pangunahing palaman. Ginigisa ang giniling sa mga tinadtad na karots, bawang, sibuyas, tanduyong, at asin at paminta ayon sa nais. Inilalagay itong palaman sa ibabaw ng pambalot (isang manipis at de-itlog na krep) na inilululon hanggang maging manipis na silindro ang hugis nito. Dinidikit ang mga gilid pagkatapos pahiran ang mga ito ng kaunting tubig o puti ng itlog. Minsan, pinapahiran ang pinritong giniling ng hilaw na itlog para mas mapanatili ang kanilang mga hugis. Pagkatapos, ipiniprito ito hanggang sa maging mamula-mula ito.

Karaniwan itong isinasawsaw sa agre dulse (sweet and sour) na nagbibigay-diin sa "pagkamala-Tsino" nito. Maaari ring isawsaw ito sa ketsap na saging, matamis na sarsang sili, mayonesa't bawang, o toyomansi't labuyo.

Isa ang lumpiyang Shanghai sa mga pinakamakikitang putahe sa inihahain sa mga salu-salong Pilipino, kasama ng mga baryasyon ng pansit. Karaniwang inihahanda nang patiuna ang mga ito, itinatago sa repriherador, at ipiniprito lamang bago ihain.

 Tingnan din 

 Dinamita
 Empanada
 Siopao

 Mga sanggunian 

Kategorya:Pampagana
Kategorya:Lutuing Pilipino